Valke bekyk advokaat se landdrosaansoek vir bedrog | Netwerk24
Deur Alzane Narrain 24 Januarie 2019 06:01
Kapt. Lloyd Ramovha, woordvoerder van die Valke, het bevestig dat adv. Ruwaidah Henney (36) se kwalifikasies ondersoek word.
Adv. Ruwaidah Henney met haar landdrostoga op die agtergrond. Foto: FACEBOOK
Dít kom nadat Henney na bewering 'n brief van die Vrystaatse prokureursorde vervals het om haar termyn as waarnemende landdros in Bloemfontein te verleng.
Sy het tot einde Julie verlede jaar as landdros in die landdroshof in Bloemfontein waargeneem.
Ramovha sê daar is op haar skootrekenaar beslag gelê en dit is vir digitale forensiese ontleding weggestuur.
Transkripsies van haar werkonderhoud vir die aanstelling in dié pos sal deel van die ondersoek wees.
Hy sê daar is nog verklarings van amptenare van die departement van justisie wat steeds uitstaande is.
Nadat die ondersoek voltooi is, sal die direkteur van openbare vervolging (DOV) beslis of die vervolging teen Henney moet voortgaan.
* Die kwessie het in Augustus verlede jaar op die lappe gekom toe 'n landdros snuf in die neus gekry het dat besonderhede in Henney se aansoek nie klop nie.
'n Regspraktisyn moet minstens sewe jaar se hofondervinding hê om as waarnemende landdros aangestel te word en sy het nie die nodige verskyningsbevoegdheid as prokureur gehad nie.
Sy het haar LLB-graad in 2012 verwerf. In 2014 is sy as advokaat toegelaat.
Sy was glo ook nooit by die prokureursorde as kandidaatprokureur of prokureur geregistreer nie.
Henney, wat in 2017 as Heidedaller van die Jaar aangewys is, het bekend gestaan as die "pienk advokaat" nadat sy die gemeenskapsprojek Pink Project in Heidedal in Bloemfontein begin het.